title: Eiropas Parlamenta Prezidija Lēmums ( 2011. gada 23. marts ), ar ko groza Eiropas Parlamenta deputātu nolikuma īstenošanas noteikumus

text:
               25.3.2011

               LV

               Eiropas Savienības Oficiālais Vēstnesis

               C 93/2

         EIROPAS PARLAMENTA PREZIDIJA LĒMUMS
   (2011. gada 23. marts),
   ar ko groza Eiropas Parlamenta deputātu nolikuma īstenošanas noteikumus
   2011/C 93/03
   EIROPAS PARLAMENTA PREZIDIJS,
   ņemot vērā Līgumu par Eiropas Savienības darbību un jo īpaši tā 223. panta 2. punktu,
   ņemot vērā Eiropas Parlamenta deputātu nolikumu (1),
   ņemot vērā Eiropas Parlamenta Reglamenta 8. un 23. pantu,
   tā kā:

               (1)

               Deputātiem un bijušiem deputātiem, kuri saņem pārejas pabalstu vai pensiju, atmaksā medicīnas izdevumus cita starpā par viņu apgādībā esošajiem bērniem, līdz viņi sasniedz 21 gada vecumu vai, vēlākais, 25 gadu vecumu, ar noteikumu, ka viņi iegūst vispārizglītojošo vai profesionālo izglītību pilna laika studijās. Ja apgādībā esošie bērni slimo ar kādu smagu slimību vai viņiem ir invaliditāte, kas liedz sevi aprūpēt, viņu medicīnas izdevumi būtu jāatmaksā bez vecuma ierobežojuma.

               (2)

               Deputāti var saņemt to izdevumu atmaksu, kuri radušies papildbraucienos, proti, braucienos saistībā ar pienākumu pildīšanu ārpus ievēlēšanas dalībvalsts, ievērojot zināmus noteikumus. Deputātiem būtu jāļauj apvienot šādus papildbraucienus ar neoficiāliem papildpasākumiem, šā iemesla dēļ nepalielinot atmaksājamos ceļa un uzturēšanās izdevumus.

               (3)

               Ja deputāti piedalās oficiālā pasākumā ārpus Eiropas Savienības robežām, ārkārtas apstākļu gadījumā, kas atbilstīgi jāpamato, viņam atmaksā brauciena laikā radušos saprātīgus uzturēšanās izdevumus, izņemot izdevumus, kas radušies ievēlēšanas dalībvalstī. Tomēr, ja šie izdevumi ir neatņemama oficiālā brauciena ceļa izmaksu sastāvdaļa, tos nebūtu jāatskaita no brauciena laikā radušos saprātīgu uzturēšanas izdevumu atmaksājamās summas.

               (4)

               Ar Eiropas Savienības 2010. finanšu gada budžeta grozījumu Nr. 1 (2) parlamentārās palīdzības piemaksas summa tika palielināta par EUR 1 500, lai ņemtu vērā deputātu darba apjoma pieaugumu, ko radījusi Lisabonas līguma stāšanās spēkā. Tādēļ ar Prezidija 2009. gada 11. un 23. novembra, 2009. gada 14. decembra un 2010. gada 19. aprīļa un 2010. gada 5. jūlija lēmumu (3) attiecīgi tika grozīti Eiropas Parlamenta deputātu nolikuma īstenošanas noteikumi (4) (“īstenošanas noteikumi”). Šā paša iemesla pēc Eiropas Savienības 2011. finanšu gada vispārējā budžetā tika iekļauts vēl viens piemaksas summas palielinājums EUR 1 500 apmērā. Tomēr to paturēja rezervē saskaņā ar Parlamenta 2010. gada 20. oktobra rezolūciju par Padomes nostāju attiecībā uz Eiropas Savienības 2011. finanšu gada vispārējā budžeta projektu – visas iedaļas (5). Budžeta komiteja 2011. gada 3. marta sanāksmē nolēma, ka otrais palielinājums jāpiešķir no rezervē esošās summas. Prezidijs 2011. gada 7. marta sanāksmē šo lēmumu pieņēma zināšanai un atbalstīja priekšlikumu attiecīgi grozīt īstenošanas noteikumus,

         IR PIEŅĒMUSI ŠO LĒMUMU.
   1. pants
   Īstenošanas noteikumus groza šādi.

               1.

               Lēmuma 3. panta 1. punkta a) apakšpunktu aizstāj ar šādu:

                           “a)

                           deputātiem un bijušajiem deputātiem, kuri saņem Nolikuma 13. pantā paredzēto pārejas pabalstu vai Nolikuma 14. un 15. pantā minēto pensiju, par viņu pašu izdevumiem, kā arī par izdevumiem, kas radušies:

                                       i)

                                       viņu laulātajiem vai 58. panta 2. punktā definētajiem pastāvīgajiem partneriem, kuri nav laulātie, un

                                       ii)

                                       58. panta 3. punktā definētajiem viņu apgādībā esošajiem bērniem, līdz viņi sasniedz 21 gada vecumu vai, vēlākais, 25 gadu vecumu ar noteikumu, ka viņi iegūst vispārizglītojošo vai profesionālo izglītību pilna laika studijās, vai bez vecuma ierobežojuma, ja viņi slimo ar kādu smagu slimību vai ja viņiem ir invaliditāte, kas liedz sevi aprūpēt,

                                 ja šie laulātie vai pastāvīgie partneri, kuri nav laulātie, un apgādībā esošie bērni atbilstīgi kādiem citiem noteikumiem vai regulējumam nav tiesīgi izmantot tāda paša veida vai līmeņa maksājumus kā deputāti vai bijušie deputāti;”.

               2.

               Lēmuma 14. panta a) apakšpunktu aizstāj ar šādu:

                           “a)

                           10. panta 1. punkta b) apakšpunktā minētajos gadījumos – ielūgumu uz pasākumu, kurā deputāts ir piedalījies, vai tā programmu, vai citus apliecinošus dokumentus, kas apstiprina, ka ceļojums ir veikts saistībā ar deputāta pilnvaru īstenošanu, vai 22. panta 2.a punktā minētajā gadījumā – iesniegumu par to, ka ceļojums noticis saistībā ar deputāta pilnvaru īstenošanu;”.

               3.

               Lēmuma 22. pantu groza šādi:

                           a)

                           panta 2.b punktu aizstāj ar šādu:
                           “2.b   Atmaksas pieprasījumiem par braucieniem, kas veikti, lai pasākumā piedalītos pēc deputāta vai Eiropas Parlamenta politiskās grupas ielūguma, pievieno arī citus apliecinošus dokumentus, lai pierādītu, ka brauciens ir noticis saistībā ar deputāta pilnvaru īstenošanu.”;

                           b)

                           iekļauj šādus punktus:
                           “2.d   Deputāti var apvienot papildbraucienus ar neoficiāliem papildpasākumiem, šā iemesla dēļ nepalielinot atmaksājamos ceļa un uzturēšanās izdevumus.
                           2.e   Pasākumi, kuru dēļ notiek papildbrauciens, nedod tiesības uz radušos izdevumu cita veida publisku vai privātu atmaksu.”.

               4.

               Lēmuma 24. panta 3. punkta c) apakšpunktu aizstāj ar šādu:

                           “c)

                           ārkārtas apstākļu gadījumā, kas atbilstīgi jāpamato, brauciena laikā radušos saprātīgu uzturēšanās izdevumu atmaksu.”.

               5.

               Lēmuma 33. panta 4. punktu aizstāj ar šādu:
               “4.   Šo noteikumu 34. pantā minēto personīgo līdzstrādnieku pakalpojumu izmantošanas izmaksu maksimālais atmaksāšanas apmērs mēnesī ir EUR 18 189. No 2010. gada 1. maija šī summa ir EUR 19 689. No 2010. gada 1. jūlija šī summa ir EUR 19 709. No 2011. gada 1. janvāra šī summa ir EUR 21 209.”.

         2. pants
   1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   2.   Šo lēmumu sāk piemērot no tās pašas dienas, izņemot 1. panta 5. punktu, kuru piemēro no 2009. gada 14. jūlija.

      (1)  Eiropas Parlamenta 2005. gada 28. septembra Lēmums 2005/684/EK, Euratom, ar ko pieņem Eiropas Parlamenta deputātu nolikumu (OV L 262, 7.10.2005., 1. lpp.).

      (2)  OV L 183, 16.7.2010., 1. lpp.

      (3)  OV C 180, 6.7.2010., 1. lpp.

      (4)  Prezidija 2008. gada 19. maija un 9. jūlija lēmums par Eiropas Parlamenta deputātu nolikuma īstenošanas noteikumiem (OV C 159, 13.7.2009., 1. lpp.).

      (5)  Pieņemtie teksti, P7_TA-PROV(2010)0372.


title: Padomes Lēmums (Euratom) 2015/2228 (2015. gada 10. novembris), ar ko apstiprina to, ka Eiropas Komisija noslēdz grozījumus 1. un 2. protokolā, kas pievienoti Nolīgumam starp Francijas Republiku, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs

text:
               3.12.2015

               LV

               Eiropas Savienības Oficiālais Vēstnesis

               L 317/11

         PADOMES LĒMUMS (Euratom) 2015/2228
   (2015. gada 10. novembris),
   ar ko apstiprina to, ka Eiropas Komisija noslēdz grozījumus 1. un 2. protokolā, kas pievienoti Nolīgumam starp Francijas Republiku, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs
   EIROPAS SAVIENĪBAS PADOME,
   ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu,
   ņemot vērā Eiropas Komisijas ieteikumu,
   tā kā:

               (1)

               Komisija saskaņā ar Padomes norādēm, kas pieņemtas ar Padomes 2013. gada 22. aprīļa lēmumu, ir risinājusi sarunas par grozījumiem 1. un 2. protokolā, kas pievienoti Nolīgumam starp Francijas Republiku, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs (“1. un 2. protokola grozījumi”).

               (2)

               Būtu jāapstiprina tas, ka Eiropas Komisija noslēdz 1. un 2. protokola grozījumus,

         IR PIEŅĒMUSI ŠO LĒMUMU.
   1. pants
   Ar šo tiek apstiprināts tas, ka Eiropas Komisija noslēdz grozījumus 1. un 2. protokolā, kas pievienoti Nolīgumam starp Francijas Republiku, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs.
   1. un 2. protokola grozījumu teksts ir pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2015. gada 10. novembrī

            Padomes vārdā –

            priekšsēdētājs

         P. GRAMEGNA

      PIELIKUMS

                  I.

                  Nolīguma starp Francijas Republiku, Eiropas Atomenerģijas kopienu un Starptautisko Atomenerģijas aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs (“Drošības pasākumu nolīgums”) 1. protokola I punktu aizstāj ar šādu:

                              “I.

                                          A)

                                          Kamēr

                                                      1)

                                                      Francijas teritorijās, uz kurām attiecas I protokols, kodolenerģijas izmantošanai miermīlīgiem mērķiem atrodas kodolmateriāli daudzumos, kas nepārsniedz ierobežojumus, kuri attiecīgajam materiālu veidam noteikti Nolīguma starp Franciju, Kopienu un Aģentūru par drošības pasākumu piemērošanu saistībā ar Līgumu par kodolieroču aizliegšanu Latīņamerikā un Karību jūras valstīs (turpmāk “nolīgums”) 35. pantā, vai

                                                      2)

                                                      nav pieņemts lēmums Francijas teritorijās, uz kurām attiecas I protokols, būvēt vai atļaut būvēt iekārtu, kas noteikta definīcijās,
                                                      nolīguma II daļas noteikumu īstenošanu uz laiku atliek, izņemot 31. 37., 39., 47., 48., 58., 60., 66., 67., 69., 71. 75., 81., 83. 89., 93. un 94. pantu.

                                          B)

                                          Informāciju, kas ziņojama saskaņā ar nolīguma 32. panta a) un b) punktu, var apkopot un iesniegt gada ziņojumā; tāpat gada ziņojumu vajadzības gadījumā iesniedz attiecībā uz 32. panta c) punktā aprakstīto kodolmateriālu importu un eksportu.

                                          C)

                                          Lai būtu iespējams laikus noslēgt nolīguma 37. pantā noteiktās papildu vienošanās, Kopiena:

                                                      1)

                                                      pietiekami savlaicīgi paziņo Aģentūrai par to, ka Francijas teritorijās, uz kurām attiecas I protokols, kodolenerģijas izmantošanai miermīlīgiem mērķiem atrodas kodolmateriāli daudzumos, kas pārsniedz A) iedaļā minētos ierobežojumus, vai

                                                      2)

                                                      informē Aģentūru, tiklīdz pieņemts lēmums būvēt vai atļaut būvēt iekārtu Francijas teritorijās, uz kurām attiecas I protokols,
                                                      atkarībā no tā, kas piepildās pirmais. Tad Francija, Kopiena un Aģentūra pēc vajadzības vienojas par sadarbības procedūrām nolīgumā paredzēto drošības pasākumu piemērošanai.”

                  II.

                  Drošības pasākumu nolīguma 2. protokola I punktu aizstāj ar šādu:

                              “I.

                              Kad Kopiena saskaņā ar šā nolīguma 1. protokola I.C) iedaļu Aģentūrai paziņo par to, ka Francijas teritorijās, uz kurām attiecas I protokols, kodolenerģijas izmantošanai miermīlīgiem mērķiem atrodas kodolmateriāli daudzumos, kas pārsniedz šā nolīguma 1. protokola I.A) iedaļas 1. punktā minētos ierobežojumus, vai ka ir pieņemts šā nolīguma 1. protokola I.A) iedaļas 2. punktā minētais lēmums Francijas teritorijās, uz kurām attiecas I protokols, būvēt vai atļaut būvēt iekārtu, kas definēta sadaļā “Definīcijas”, – atkarībā no tā, kas piepildās pirmais, – Francija, Kopiena un Aģentūra vienojas par protokolu par sadarbības procedūrām Nolīgumā paredzēto drošības pasākumu piemērošanai. Šādas procedūras paplašinās konkrētus nolīguma noteikumus un it sevišķi precizēs nosacījumus un līdzekļus, ar ko iepriekš minētā sadarbība īstenojama tā, lai izvairītos no liekas drošības pasākumu dublēšanās. Procedūras, cik vien tas ir lietderīgi, pamatojas uz procedūrām, kas ir spēkā saskaņā ar protokoliem un papildu pasākumiem citos nolīgumos par drošības pasākumiem, kas noslēgti starp Kopienas dalībvalstīm, Kopienu un Aģentūru, tostarp attiecīgajos īpašajos saprašanās dokumentos, par kuriem vienojušās Kopiena un Aģentūra.”


title: Eiropas Parlamenta Prezidija Lēmums ( 2010. gada 13. decembris ), ar ko groza Eiropas Parlamenta deputātu nolikuma īstenošanas noteikumus

text:
               15.12.2010

               LV

               Eiropas Savienības Oficiālais Vēstnesis

               C 340/6

         EIROPAS PARLAMENTA PREZIDIJA LĒMUMS
   (2010. gada 13. decembris),
   ar ko groza Eiropas Parlamenta deputātu nolikuma īstenošanas noteikumus
   2010/C 340/06
   EIROPAS PARLAMENTA PREZIDIJS,
   ņemot vērā Līgumu par Eiropas Savienības darbību un jo īpaši tā 223. panta 2. punktu,
   ņemot vērā Eiropas Parlamenta deputātu nolikumu (1) (“Nolikums”),
   ņemot vērā Eiropas Parlamenta Reglamenta 8. un 23. pantu,
   tā kā:

               (1)

               Ar Eiropas Parlamenta Prezidija 2009. gada 11. un 23. novembra, 2009. gada 14. decembra, 2010. gada 19. aprīļa un 2010. gada 5. jūlija lēmumiem (2) Eiropas Parlamenta deputātu nolikuma īstenošanas noteikumos (3) (“īstenošanas noteikumi”) izdarīja grozījumus, lai, inter alia, radītu deputātiem iespēju atteikties no tiesībām uz medicīnisko izdevumu atmaksu. Lai nodrošinātu sistēmas stabilitāti, ir atbilstīgi noteikt, ka jebkāds lēmums par atteikšanos no šīm tiesībām vai šā atteikuma atcelšanu tiek pieņemts vismaz uz divpadsmit mēnešiem. Tāpat kā iepriekšējais īstenošanas noteikumu grozījums, ar kuru 3. pantam pievieno 4. un 5. punktu, arī šis grozījums būtu jāpiemēro uz šiem noteikumiem, ko ievieš ar šo Lēmumu no 2010. gada 7. jūlija.

               (2)

               Saskaņā ar Noteikumiem par Eiropas Parlamenta deputātu izdevumiem un piemaksām (“DIP noteikumi”) komiteju un apakškomiteju priekšsēdētāji saņem gada piemaksu, lai segtu ceļa izdevumus, kas radušies, apmeklējot parlamentāra rakstura konferences vai pasākumus, kuros risina tādus Eiropas intereses jautājumus, kas ietilpst attiecīgās komitejas vai apakškomitejas atbildības jomā. Šīs piemaksas kopējais apmērs 2009. gada pirmajā pusē bija EUR 4 148. Šāda sistēma ir turpinājusi darboties saskaņā ar īstenošanas noteikumiem. Tomēr, diemžēl pārrakstīšanās kļūdas dēļ īstenošanas noteikumos bija norādīts, ka šīs piemaksas apmērs ir EUR 4 000. No 2010. gada 1. janvāra šī kļūda būtu jālabo.

               (3)

               Saskaņā ar īstenošanas noteikumu 23. pantu deputātiem ir tiesības saņemt atmaksu par ceļa izdevumiem ievēlēšanas dalībvalstī. Ceļojot ar lidmašīnu, vilcienu vai kuģi, ir atļauti 24 braucieni (turp un atpakaļ). Braucieniem ar automašīnu norādītais atļautais attālums ir atkarīgs no attiecīgās dalībvalsts platības. Lai nodrošinātu deputātiem lielāku rīcības brīvību, būtu jārada iespēja, ka deputāti, kuri ir pilnībā izmantojuši piemaksu braucieniem ar lidmašīnu, vilcienu vai kuģi, var pārrēķināt piemaksu ceļošanai ar automašīnu braucienos ar lidmašīnu, vilcienu vai kuģi, pielīdzinot vienu braucienu ar lidmašīnu, vilcienu vai kuģi 2 % no maksimālā attiecīgajam deputātam ievēlēšanas dalībvalstī atļauto kilometru skaita. Šāds noteikums, mutatis mutandis, būtu jāpiemēro arī attiecībā uz deputātiem, kuri ir pilnībā izmantojuši ceļošanai ar automašīnu paredzēto piemaksu. Šis grozījums būtu jāpiemēro no 2011. gada 1. janvāra.

               (4)

               Lai nodrošinātu pareizu finanšu pārvaldību, ir atbilstīgi, ka pieteikumus par vecuma pensijas izmaksu, uz ko deputātiem ir tiesības, iesniedz sešu mēnešu laikā pēc šo tiesību stāšanās spēkā, izņemot nepārvaramas varas gadījumus. Ja šis termiņš netiek ievērots, vecuma pensija būtu jāpiešķir, sākot no nākamā mēneša pirmās dienas pēc pieteikuma saņemšanas.

               (5)

               Ir nepieciešams pielāgot īstenošanas noteikumos paredzētās normas par bankas pārskaitījumiem Eiropas Parlamenta un Padomes 2007. gada 13. novembra Direktīvai 2007/64/EK par maksājumu pakalpojumiem iekšējā tirgū (4).

               (6)

               Bijušo deputātu, kuri saskaņā ar DIP noteikumiem saņem invaliditātes pensiju, nāves gadījumā viņu apgādībā esošajām personām vajadzētu būt tiesīgām saņemt apgādnieka zaudējuma pensiju ar tādiem pašiem nosacījumiem, ko piemēroja pirms Nolikuma stāšanās spēkā,

         IR PIEŅĒMIS ŠO LĒMUMU.
   1. pants
   Īstenošanas noteikumus groza šādi.

               1.

               Īstenošanas noteikumu 3. panta 4. un 5. punktu aizstāj ar šādiem punktiem:
               “4.   Deputāti un bijušie deputāti, kuri saņem Nolikuma 13. pantā noteikto pārejas pabalstu vai Nolikuma 14. un 15. pantā minēto pensiju, var atteikties no 1. punktā noteiktās medicīnas izdevumu atmaksas, sākot no pirmās mēneša dienas pēc pieprasījuma iesniegšanas dienas. Tādā gadījumā viņi var saņemt divas trešdaļas no veselības apdrošināšanas iemaksām, taču atmaksātās summas kopējais apjoms nedrīkst pārsniegt EUR 400 mēnesī.
               5.   Ikviens deputāts vai bijušais deputāts, kurš saskaņā ar 4. punktu atsakās no savām tiesībām uz medicīnas izdevumu atmaksu, nedrīkst atkārtoti tikt iekļauts 1. punktā minētajā medicīnisko izdevumu atmaksas tiesību sistēmā ātrāk kā pēc divpadsmit mēnešiem no dienas, kad atteikšanās stājusies spekā. Tāpat arī jebkādas turpmākas izmaiņas neatkarīgi no tā, vai tās attiecas uz atkārtotu iekļaušanu 1. punktā paredzētajā medicīnisko izdevumu atmaksas sistēmā vai atteikšanos no šādām tiesībām, drīkst veikt tikai pēc divpadsmit mēnešu minimālā perioda.”.

               2.

               Īstenošanas noteikumu 22. panta 3. punkta pirmo daļu aizstāj ar šādu tekstu:
               “3.   Izdevumu gada maksimālā atmaksas summa par braucieniem, ko veikuši komiteju vai apakškomiteju priekšsēdētāji, lai piedalītos parlamentāra rakstura konferencēs vai pasākumos par kādu no Eiropas tēmām, kas saistīta ar viņu komitejas vai apakškomitejas atbildības jomām, ir EUR 4 148. Iepriekš nepieciešams saņemt Parlamenta priekšsēdētāja atļauju, un tiek pārbaudīts pieejamo līdzekļu apmērs, ievērojot minēto maksimālo summu.”.

               3.

               Īstenošanas noteikumu 23. pantā iekļauj šādu punktu:
               “1.a   Ikviens deputāts, kurš pilnībā ir izmantojis 1. punkta a) apakšpunktā paredzēto piemaksu braucieniem ar lidmašīnu, vilcienu vai kuģi, var rakstveidā pieprasīt, lai 1. punkta b) apakšpunktā paredzēto piemaksu ceļošanai ar automašīnu pārrēķina braucienos ar lidmašīnu, vilcienu vai kuģi, pielīdzinot, ka viena virziena brauciens ar lidmašīnu, vilcienu vai kuģi atbilst 2 % no maksimālā attiecīgajam deputātam ievēlēšanas dalībvalstī atļauto kilometru skaita.
               Šo noteikumu mutatis mutandis piemēro jebkuram deputātam, kurš pilnībā ir izmantojis ceļošanai ar automašīnu paredzēto piemaksu.”.

               4.

               Īstenošanas noteikumu 49. panta 1. punktam pievieno šādu daļu:
               “Bijušie deputāti vai viņu likumīgie pārstāvji iesniedz pieteikumu vecuma pensijas izmaksai sešu mēnešu laikā no tiesību uz pensiju spēkā stāšanās, izņemot nepārvaramas varas gadījumus. Pēc tam, kad šis termiņš pagājis, vecuma pensija tiek piešķirta, sākot no nākamā mēneša pirmās dienas pēc pieteikuma saņemšanas.”.

               5.

               Īstenošanas noteikumu 63. panta 1. punktu aizstāj ar šādu punktu:
               “1.   Šajos īstenošanas noteikumos paredzētos maksājumus veic ar bankas pārskaitījumu, saskaņā ar Eiropas Parlamenta un Padomes 2007. gada 13. novembra Direktīvu 2007/64/EK par maksājumu pakalpojumiem iekšējā tirgū (5). Parlaments sedz bankas pārskaitījumu maksas, kas jāmaksā pārskaitītājam. Jebkādas citas maksas jāsedz pārskaitījuma saņēmējam.

               6.

               Īstenošanas noteikumu 75. panta 1. punktam pievieno šādu daļu:
               “Ja bijušais deputāts, kurš saņem invaliditātes pensiju, nomirst pēc 2009. gada 14. jūlija, viņa laulātajam, partnerim vai apgādājamiem bērniem izmaksās viņa pensiju, ievērojot DIP noteikumu I pielikumā paredzētos nosacījumus.”.

               7.

               Īstenošanas noteikumiem pievieno šādu pantu:
               “82. pants
               Atteikšanās no medicīnas izdevumu atmaksas pārejas periods
               Deputātiem, kuri saskaņā ar 3. panta 4. punktu atsakās no tiesībām uz medicīnas izdevumu atlīdzinājumu līdz 2011. gada 15. martam, tos atmaksā atbilstoši minētā punkta nosacījumiem ar atpakaļejošu datumu līdz 2009. gada 14. jūlijam vai sākot ar pirmo mēnesi pēc pēdējās medicīnas izdevumu atmaksāšanas, kas veikta saskaņā ar 3. panta 1. punktu.”.

         2. pants
   1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   2.   Šis lēmums stājas spēkā tajā pašā dienā, izņemot šādus noteikumus:

               a)

               1. panta 1. punktu, ko piemēro no 2010. gada 7. jūlija;

               b)

               1. panta 2. punktu, ko piemēro no 2010. gada 1. janvāra;

               c)

               1. panta 3. punktu, ko piemēro no 2011. gada 1. janvāra.

      (1)  Eiropas Parlamenta 2005. gada 28. septembra Lēmums 2005/684/EK, Euratom, ar ko pieņem Eiropas Parlamenta deputātu nolikumu (OV L 262, 7.10.2005., 1. lpp.).

      (2)  OV C 180, 6.7.2010., 1. lpp.

      (3)  Prezidija 2008. gada 19. maija un 9. jūlija lēmums par Eiropas Parlamenta deputātu nolikuma īstenošanas noteikumiem (OV C 159, 13.7.2009., 1. lpp.).

      (4)  OV L 319, 5.12.2007., 1. lpp.

      (5)  OV L 319, 5.12.2007., 1. lpp.”.


title: 2010/11/: Komisijas Lēmums ( 2010. gada 7. janvāris ) par drošības prasībām, kuras saskaņā ar Eiropas Parlamenta un Padomes Direktīvu 2001/95/EK jāiekļauj Eiropas standartos attiecībā uz bērnu aizsardzībai paredzētām bloķēšanas ierīcēm logiem un balkona durvīm, kuras uzstāda patērētāji (izziņots ar dokumenta numuru C(2009) 10298) (Dokuments attiecas uz EEZ)

text:
               8.1.2010

               LV

               Eiropas Savienības Oficiālais Vēstnesis

               L 4/91

         KOMISIJAS LĒMUMS
   (2010. gada 7. janvāris)
   par drošības prasībām, kuras saskaņā ar Eiropas Parlamenta un Padomes Direktīvu 2001/95/EK jāiekļauj Eiropas standartos attiecībā uz bērnu aizsardzībai paredzētām bloķēšanas ierīcēm logiem un balkona durvīm, kuras uzstāda patērētāji
   (izziņots ar dokumenta numuru C(2009) 10298)
   (Dokuments attiecas uz EEZ)
   (2010/11/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2001. gada 3. decembra Direktīvu 2001/95/EK par produktu vispārēju drošību (1) un jo īpaši tās 4. panta 1. punkta a) apakšpunktu,
   tā kā:

               (1)

               Direktīvā 2001/95/EK paredzēts, ka Eiropas standartus izveido Eiropas mēroga standartizācijas struktūras. Šādiem standartiem jānodrošina produktu atbilstība minētajā direktīvā ietvertajām vispārējās drošības prasībām.

               (2)

               Saskaņā ar Direktīvu 2001/95/EK produktu uzskata par drošu valsts standartos ietverto risku [apdraudējumu] un risku [apdraudējumu] kategoriju ziņā, ja tas atbilst brīvprātīgi ieviestiem valsts standartiem, kuros transponēti Eiropas standarti.

               (3)

               Nejauši kritieni no augstuma, piemēram, no logiem vai balkoniem, ir galvenais nāves vai paliekošu smadzeņu vai skeleta bojājumu iemesls bērniem, jaunākiem par pieciem gadiem. Tā ir liela problēma pilsētās, kur koncentrēti daudzstāvu dzīvojamie nami, un kulminācija ir pavasarī un vasarā, kad logus atstāj vaļā ilgāku laiku. Île-de-France reģionā no 2005. gada maija līdz septembrim reģistrēti 67 nejauši bērnu kritieni, kopā gandrīz 14 gadījumi mēnesī. Dānijā un Zviedrijā katru gadu reģistrē no 20 līdz 60 gadījumiem. No 1996. līdz 2003. gadam Grieķijā vidēji gadā bija 79 gadījumi, kad izkrituši bērni, 130 gadā – Nīderlandē un 25 gadā – Lielbritānijā.

               (4)

               Lai novērstu vai samazinātu nejaušu izkrišanas gadījumu skaitu, ir prasības attiecībā uz logu izmēru, kā arī logu margām un logu aizsargiem jābūt ar noteiktām īpašībām. Tomēr šīs prasības parasti ir paredzētas valstu celtniecības standartos, un tās ir atšķirīgas katrā dalībvalstī.

               (5)

               Tirgū ir arī produkti, kas paredzēti, lai ierobežotu vai bloķētu logu un balkona durvju atvēršanu. Šos produktus uzstāda patērētāji tieši uz loga vai balkona durvīm.

               (6)

               Šiem produktiem nav Eiropas drošības standartu. Pašlaik uzņēmējiem un tirgus uzraudzības iestādēm galvenās atsauces ir ietvertas valsts un starptautiskos standartos un testēšanas metodēs.

               (7)

               No 2005. līdz 2007. gadam Austrija, Dānija un Norvēģija kopīgi īstenoja projektu par tirgū pieejamo logu un balkona durvju bloķēšanas ierīču, kuras uzstāda patērētāji, drošības novērtējumu un pastāvošo valstu un starptautisko testēšanas metožu atbilstības novērtējumu. Turklāt dalībnieki ņēma vērā prasības, ko izstrādājusi ANEC
                   (2) pētījumā par bērnu aizsardzības ierīcēm, kas publicēts 2004. gadā (3), kā arī dažas prasības no EN-71:1 standarta par rotaļlietu drošumu.

               (8)

               Projekta rezultāti parādīja, ka vairākus no pārbaudītajiem slēdzeņu modeļiem bērni var atvērt, neskatoties uz bērnu drošuma prasību. Citi modeļi saplīsa, salūza vai neizturēja novecošanas testu, un visiem pārbaudītajiem paraugiem trūka dažu vajadzīgo pamata norādījumu.

               (9)

               Tādēļ ir nepieciešams noteikt īpašas prasības saskaņā ar Direktīvas 2001/95/EK 4. panta 1. punkta a) apakšpunktu un, pamatojoties uz šādām prasībām, pilnvarot izstrādāt Eiropas drošības standartus, lai nodrošinātu, ka šīs ierīces ir bērniem drošas, saglabā strukturālo integritāti visā to paredzamās ekspluatācijas laikā, ir izturīgas pret novecošanu un laika apstākļu ietekmi, sniegtu skaidras instrukcijas un informāciju lietotājiem. Šie standarti jāizstrādā saskaņā ar Eiropas Parlamenta un Padomes 1998. gada 22. jūnija Direktīvu 98/34/EK, ar ko nosaka informācijas sniegšanas kārtību tehnisko standartu un noteikumu jomā, kā arī informācijas sabiedrības pakalpojumu noteikumu jomā (4). Saskaņā ar Direktīvas 2001/95/EK 4. panta 2. punktu atsauce uz pieņemto standartu jāpublicē Eiropas Savienības Oficiālajā Vēstnesī.

               (10)

               Bloķēšanas ierīces, uz kurām attiecas šis lēmums, ir tikai tās, kas paredzētas, lai patērētāji tās uzstādītu logiem vai balkona durvīm. Uz noslēgšanas ierīcēm, kas iestrādātas loga vai balkona durvju rāmī, attiecas tehniskās specifikācijas, kas noteiktas Padomes 1988. gada 21. decembra Direktīvā 89/106/EEK par dalībvalstu normatīvo un administratīvo aktu tuvināšanu attiecībā uz būvizstrādājumiem (5).

               (11)

               Pēc tam, kad attiecīgie standarti ir pieejami, un ar nosacījumu, ka Komisija saskaņā ar procedūru, kas noteikta Direktīvas 2001/95/EK 4. panta 2. punktā, nolemj publicēt atsauces uz tiem Eiropas Savienības Oficiālajā Vēstnesī, bērnu aizsardzībai paredzētas logu un balkona durvju bloķēšanas ierīces, kuras uzstāda patērētāji, būtu uzskatāmas par atbilstošām vispārējās drošības prasībām Direktīvā 2001/95/EK, ciktāl tas attiecas uz drošības prasībām standartos.

               (12)

               Šajā lēmumā paredzētie pasākumi ir saskaņā ar tās komitejas atzinumu, kas izveidota saskaņā ar Direktīvas 2001/95/EK 15. pantu,

         IR PIEŅĒMUSI ŠO LĒMUMU.
   1. pants
   Definīcijas
   Šā lēmuma izpratnē:

               —

               “bloķēšanas ierīce, kuru uzstāda patērētāji” nozīmē ierīci, kas vai nu bloķē, vai iepriekš noteiktā stāvoklī ierobežo logu vai balkona durvju atvēršanu. Šāda ierīce ir tā projektēta, lai patērētāji to uzstādītu uz logiem vai balkona durvīm,

               —

               “bērniem drošs” nozīmē, ka ierīci nevar atvērt par 51 mēnesi jaunāks bērns.

         2. pants
   Prasības
   Saskaņā ar Direktīvas 2001/95/EK 4. pantu Eiropas standartiem atbilstošās īpašās drošības prasības bērnu aizsardzībai paredzētām bloķēšanas ierīcēm, kuras uzstāda patērētāji, ir izklāstītas šā lēmuma pielikumā.
   3. pants
   Publikācija
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

      Briselē, 2010. gada 7. janvārī

            Komisijas vārdā –

            priekšsēdētājs

         José Manuel BARROSO

      (1)  OV L 11, 15.1.2002., 4. lpp.

      (2)  ANEC – Eiropas patērētāja balss standartizācijā. http://www.anec.org/anec.asp

      (3)  http://www.anec.org/attachments/r&t005-04.pdf

      (4)  OV L 204, 21.7.1998., 37. lpp.

      (5)  OV L 40, 11.2.1989., 12. lpp.

      PIELIKUMS

         Īpašās drošības prasības un testu metodes bērnu aizsardzībai paredzētām logu un balkona durvju bloķēšanas ierīcēm, kuras uzstāda patērētāji

         Fiziskās un mehāniskās īpašības

      Logu bloķēšanas ierīcēm jābūt tā konstruētām, lai tās izturētu lietošanu, atkārtoti atverot un aizverot, ar slodzi un bez, kā arī novecošanos un visu laika apstākļu iedarbību, piemēram, saules, lietus, sniega, ledus, mitruma, augstas un zemas temperatūras iedarbību, un saglabātu spēju aizsargāt bērnus.
      Ierīcēm savas kalpošanas laikā jāspēj nesaplīstot izturēt netīšus triecienus.
      Lai tās atbilstu paredzētajam nolūkam, ierīcēm jāierobežo atvēruma maksimālais attālums starp rāmi un loga vērtni tā, lai efektīvi novērstu mazu bērnu izkļūšanu ārā, ņemot vērā, jo īpaši, dažāda vecuma bērnu attīstību un antropometriskos mērījumus.

         Sīkas detaļas

      Lai izvairītos no nosmakšanas draudiem, atsevišķām vai atdalāmām sīkām detaļām jābūt tāda izmēra, kas nepieļauj to norīšanu un/vai ieelpošanu.

         Asas malas un izvirzītas daļas

      Lai novērstu iespēju sadurties, sagriezties, iespiest, saspiest vai citas fiziskas traumas, pieejamajām malām jābūt noapaļotām vai slīpinātām un nedrīkst būt izciļņi vai izvirzītas virsmas.

         Pirkstu iespiešana

      Ierīcēm nedrīkst būt pieejamas atveres, paturot prātā bērnu antropometriskos mērījumus un viņu spējas dažādos vecumos.

         Testēšana

      Novecošana UV starojuma un paaugstinātas temperatūras ietekmē, nodilums un plīšana, mehāniska stabilitāte un bērnu drošības funkcijas jāpakļauj īpašām testu metodēm. Produkti ar elastīgām daļām, piemēram, ķēdēm, stieplēm un virvēm, jātestē arī ar sitienu metodi. Ierīces nedrīkst saplīst, un pēc testa tām jābūt pilnīgi funkcionālām.
      Testēšanas metodes ir jāpielāgo, lai vajadzības gadījumā pārbaudītu bloķēšanas ierīces visu tipu logiem (piemēram, “franču”, uz augšu un uz sāniem bīdāmiem logiem).
      Spēks testos jāpiemēro visgrūtāk pieejamos virzienos un jāmēra ar mērījumu precizitāti līdz ± 1 %, un nobīdes mērījumu precizitāte ± 1 mm.

         Bērnu grupa testos

      Bērnu aizsardzības funkcijai jābūt apstiprinātai. Kā atsauces jāizmanto EN ISO 8317 prasības par bērnu drošumu attiecībā uz iesaiņojumiem. Jāvēro minētajā standartā noteiktie neatbilstības kritēriji.

         Produkta informācija

      Produkta informācija ir jāsniedz, lai samazinātu iespējamo paredzamo apdraudējumu risku, kas saistīts ar produkta izmantošanu.
      Jāsniedz informācija par drošu produkta lietošanu. Instrukcijā jāietver vismaz šāda informācija:

                  —

                  Ražotāja, importētāja vai par pārdošanu atbildīgās organizācijas nosaukums vai tirdzniecības zīme.

                  —

                  Instrukcija: “Uzmanīgi izlasiet šo instrukciju pirms iekārtas uzstādīšanas un izmantošanas. Ierīces spēja aizsargāt bērnus var tikt ietekmēta, ja jūs neizpildiet norādījumus. Saglabājiet instrukciju turpmākai atsaucei.”

                  —

                  Informācija par logu veidu, kādam produkts paredzēts.

                  —

                  Norādījumi par to, kā un kur pareizi uzstādīt izstrādājumu. Dažāda veida un dažādu materiālu – koka, metāla, plastmasas utt. – logiem var būt vajadzīgas dažādas instrukcijas. Tā kā tieši no ierīces uzstādīšanas ir atkarīga bērna drošība, instrukcijām jābūt precīzām, un dažos gadījumos jāpievieno speciāls uzstādīšanas instruments.

                  —

                  Cita informācija drošai lietošanai.


title: Padomes Lēmums 2012/765/KĀDP ( 2012. gada 10. decembris ), ar ko atjaunina to personu, grupu un vienību sarakstu, kurām piemēro 2., 3. un 4. pantu Kopējā nostājā 2001/931/KĀDP par konkrētu pasākumu īstenošanu cīņā pret terorismu, un atceļ Lēmumu 2012/333/KĀDP

text:
               11.12.2012

               LV

               Eiropas Savienības Oficiālais Vēstnesis

               L 337/50

         PADOMES LĒMUMS 2012/765/KĀDP
   (2012. gada 10. decembris),
   ar ko atjaunina to personu, grupu un vienību sarakstu, kurām piemēro 2., 3. un 4. pantu Kopējā nostājā 2001/931/KĀDP par konkrētu pasākumu īstenošanu cīņā pret terorismu, un atceļ Lēmumu 2012/333/KĀDP
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2001. gada 27. decembrī pieņēma Kopējo nostāju 2001/931/KĀDP (1).

               (2)

               Padome 2012. gada 25. jūnijā pieņēma Lēmumu 2012/333/KĀDP, ar ko atjaunina to personu, grupu un vienību sarakstu, kurām piemēro 2., 3. un 4. pantu Kopējā nostājā 2001/931/KĀDP (2).

               (3)

               Saskaņā ar Kopējās nostājas 2001/931/KĀDP 1. panta 6. punktu ir pilnībā jāpārskata to personu, grupu un vienību saraksts, kurām piemēro Lēmumu 2012/333/KĀDP.

               (4)

               Šajā lēmumā ir iekļauts Padomes pārskatītais to personu, grupu un vienību saraksts, kurām piemēro Kopējās nostājas 2001/931/KĀDP 2., 3. un 4. pantu.

               (5)

               Padome ir secinājusi, ka personas, grupas un vienības, kurām piemēro Kopējās nostājas 2001/931/KĀDP 2., 3. un 4. pantu, ir bijušas iesaistītas teroraktos Kopējās nostājas 2001/931/KĀDP 1. panta 2. un 3. punkta nozīmē, ka attiecībā uz tām lēmumu ir pieņēmusi kompetenta iestāde minētās kopējās nostājas 1. panta 4. punkta nozīmē un ka tādēļ būtu jāturpina uz tām attiecināt tajā paredzētos īpašos ierobežojošos pasākumus.

               (6)

               Attiecīgi būtu jāatjaunina to personu, grupu un vienību saraksts, kurām piemēro Kopējās nostājas 2001/931/KĀDP 2., 3. un 4. pantu, un jāatceļ Lēmums 2012/333/KĀDP.

         IR PIEŅĒMUSI ŠO LĒMUMU.
   1. pants
   Šā lēmuma pielikumā ir iekļauts to personu, grupu un vienību saraksts, kurām piemēro Kopējās nostājas 2001/931/KĀDP 2., 3. un 4. pantu.
   2. pants
   Ar šo atceļ Lēmumu 2012/333/KĀDP.
   3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2012. gada 10. decembrī

            Padomes vārdā –

            priekšsēdētāja

         C. ASHTON

      (1)  OV L 344, 28.12.2001., 93. lpp.

      (2)  OV L 165, 26.6.2012., 72. lpp.

      PIELIKUMS

         REGULAS 1. PANTĀ MINĒTAIS PERSONU, GRUPU UN VIENĪBU SARAKSTS

      1.   PERSONAS

                  1.

                     ABDOLLAHI Hamed (jeb Mustafa Abdullahi), dzimis 11.8.1960. Irānā. Pase: D9004878

                  2.

                     AL-NASSER, Abdelkarim Hussein Mohamed, dzimis Al Ihsa (Saūda Arābija), Saūda Arābijas pilsonis

                  3.

                     AL YACOUB, Ibrahim Salih Mohammed, dzimis 16.10.1966.Tarut (Saūda Arābija), Saūda Arābijas pilsonis

                  4.

                     ARBABSIAR Manssor (jeb Mansour Arbabsiar), dzimis 1955. gada 6. vai 15. martā Irānā. Irānas un ASV pilsonis. Pase: C2002515 (Irāna); pase: 477845448 (ASV). Personas apliecība Nr. 07442833, derīguma termiņš 15.3.2016. (ASV transportlīdzekļa vadītāja apliecība)

                  5.

                     BOUYERI, Mohammed (jeb Abu ZUBAIR, SOBIAR, Abu ZOUBAIR), dzimis 8.3.1978. Amsterdamā (Nīderlande) – “Hofstadgroep” loceklis

                  6.

                     FAHAS, Sofiane Yacine, dzimis 10.9.1971. Alžīrā (Alžīrija) – “al-Takfir” un “al-Hijra” loceklis

                  7.

                     IZZ-AL-DIN, Hasan (jeb GARBAYA, Ahmed, SA-ID, SALWWAN, Samir), libānietis, dzimis 1963. gadā Libānā, Libānas pilsonis

                  8.

                     MOHAMMED, Khalid Shaikh (jeb ALI, Salem, BIN KHALID, Fahd Bin Adballah, HENIN, Ashraf Refaat Nabith, WADOOD, Khalid Adbul), dzimis 14.4.1965. vai 1.3.1964. Pakistānā, pase Nr. 488555

                  9.

                     SHAHLAI Abdul Reza (jeb Abdol Reza Shala'i, Abd-al Reza Shalai, Abdorreza Shahlai, Abdolreza Shahla'i, Abdul-Reza Shahlaee, Hajj Yusef, Haji Yusif, Hajji Yasir, Hajji Yusif un Yusuf Abu-al-Karkh), dzimis aptuveni 1957. gadā Irānā. Adreses: 1) Kermanshah, Irāna; 2) Mehran militārā bāze, Ilam (Ilāmas) province, Irāna

                  10.

                     SHAKURI Ali Gholam, dzimis aptuveni 1965. gadā Teherānā Irānā

                  11.

                     SOLEIMANI Qasem (jeb Ghasem Soleymani, Qasmi Sulayman, Qasem Soleymani, Qasem Solaimani, Qasem Salimani, Qasem Solemani, Qasem Sulaimani un Qasem Sulemani), dzimis 11.3.1957. Irānā. Irānas valstspiederīgais. Pase: 008827 (Irānas diplomātiskā pase), izdota 1999. gadā. Pakāpe: ģenerālmajors

            2.   GRUPAS UN VIENĪBAS

                  1.

                  “Abu Nidal Organisation” – “ANO” (jeb “Fatah Revolutionary Council”, “Arab Revolutionary Brigades”, “Black September”, “Revolutionary Organisation of Socialist Muslims”)

                  2.

                  “Al-Aqsa Martyrs' Brigade”

                  3.

                  “Al-Aqsa e.V.”

                  4.

                  “Al-Takfir” un “Al-Hijra”

                  5.

                  “Babbar Khalsa”

                  6.

                  “Communist Party of the Philippines”, arī “New People's Army” – “NPA”, Filipīnas

                  7.

                  “Gama'a al-Islamiyya” (jeb “Al-Gama'a al-Islamiyya”) (“Islamic Group” – “IG”)

                  8.

                  “İslami Büyük Doğu Akıncılar Cephesi” – “IBDA-C” (“Great Islamic Eastern Warriors Front”)

                  9.

                  “Hamas”, arī “Hamas-Izz al-Din al-Qassem”

                  10.

                  “Hizbul Mujahideen” – “HM”

                  11.

                  “Hofstadgroep”

                  12.

                  “Holy Land Foundation for Relief and Development”

                  13.

                  “International Sikh Youth Federation” – “ISYF”

                  14.

                  “Khalistan Zindabad Force” – “KZF”

                  15.

                  “Kurdistan Workers' Party” – “PKK” (jeb “KADEK”, “KONGRA-GEL”)

                  16.

                  “Liberation Tigers of Tamil Eelam” – “LTTE”

                  17.

                  “Ejército de Liberación Nacional” (“National Liberation Army”)

                  18.

                  “Palestinian Islamic Jihad” – “PIJ”

                  19.

                  “Popular Front for the Liberation of Palestine” – “PFLP”

                  20.

                  “Popular Front for the Liberation of Palestine – General Command” (jeb “PFLP – General Command”)

                  21.

                  “Fuerzas armadas revolucionarias de Colombia” – “FARC” (“Revolutionary Armed Forces of Colombia”)

                  22.

                  “Devrimci Halk Kurtuluș Partisi-Cephesi” – “DHKP/C” (jeb “Devrimci Sol” (“Revolutionary Left”), “Dev Sol”) (“Revolutionary People's Liberation Army/Front/Party”)

                  23.

                  “Sendero Luminoso” – “SL” (“Shining Path”)

                  24.

                  “Stichting Al Aqsa” (jeb “Stichting Al Aqsa Nederland”, “Al Aqsa Nederland”)

                  25.

                  “Teyrbazen Azadiya Kurdistan” – “TAK” (jeb “Kurdistan Freedom Falcons”, “Kurdistan Freedom Hawks”)